LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 93**

**2020. gada 15.martā**

Atklāta sēde, sākas plkst. 10.00, beidzas plkst. 11.10

Rīgā, Jēkaba ielā 16, komisijas sēžu zālē

Piedalās:

**komisijas locekļi:** **Juris Rancāns** *(komisijas priekšsēdētājs)*, **Edvīns Šnore *(komisijas sekretārs)*, Raimonds Bergmanis, Juris Jurašs, Ainars Latkovskis, Mārtiņš Staķis,**

**komisijas darbinieki**: vecākā konsultante Ieva Barvika, konsultante Kristiāna Bumbiere,

**citas personas:**

* **Ministru prezidenta parlamentārā sekretāre Evika Siliņa;**
* **Veselības ministrijas Veselības aprūpes departamenta direktore Antra Valdmane;**
* **Slimību profilakses un kontroles centra direktore Iveta Gavare;**
* **Ārlietu ministrijas parlamentārā sekretāre Zanda Kalniņa-Lukaševica;**
* **Satiksmes ministrs Tālis Linkaits;**
* **Ekonomikas ministrijas parlamentārais sekretārs Jurģis Miezainis;**
* **Ekonomikas ministrijas valsts sekretāra vietnieks enerģētikas jautājumos Dzintars Kauliņš;**
* **Izglītības un zinātnes ministrijas parlamentārais sekretārs Reinis Znotiņš;**
* **Izglītības un zinātnes ministrijas Izglītības departamenta direktore Līga Buceniece;**
* **Valsts izglītības satura centra vadītājs Guntars Catlaks;**
* **Tieslietu ministrijas valsts sekretārs Raivis Kronbergs;**
* **Iekšlietu ministrijas parlamentārā sekretāre Signe Bole;**
* **Valsts policijas priekšnieka vietnieks Galvenās kārtības policijas pārvaldes priekšnieks Normunds Krapsis;**
* **Valsts robežsardzes priekšnieka vietnieks Ivars Ruskulis;**
* **Valsts robežsardzes Eiropas Savienības lietu pārvaldes priekšnieks Andrejs Rogozins;**
* **Saeimas Juridiskā biroja vadītāja Dina Meistere;**
* Saeimas Juridiskā biroja vecākā juridiskā padomniece **Līvija Millere**;
* Saeimas Sabiedrisko attiecību biroja vadītāja vietniece **Dana Naunikas**;
* Saeimas Sabiedrisko attiecību biroja Preses dienesta vadītāja **Signe Apsīte**;

**mediju pārstāvji:** Gatis Suhoveckis, Uldis Feldmans, Gunita Gailāne, Kārlis Arājs, Kristaps Feldmanis.

**Sēdi vada:** komisijaspriekšsēdētājs J.Rancāns,

**Protokolē:** K.Bumbiere.

Darba kārtība:

1. Ministru kabineta 2020. gada 13. marta rīkojums Nr. 104 “Grozījums Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu””;
2. Ministru kabineta 2020. gada 14. marta rīkojums Nr. 105 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu””;
3. Dažādi.

**Izskatāmie dokumenti:**

1. Ministru prezidenta 2020. gada 13. marta vēstule Nr. 90/TA-396 (2020);
2. Ministru prezidenta 2020. gada 14. marta vēstule Nr.90/TA-397 (2020).

**J.Rancāns** atklāj komisijas sēdi, iepazīstina ar darba kārtību. Dod vārdu uzaicinātajām personām iepazīstināšanai ar aktuālo situāciju, jaunajiem pasākumiem.

**A.Valdmane** iepazīstina ar situācijas attīstību kopš iepriekšējās komisijas sēdes. Veselības ministrija un padotības iestādes strādā paaugstinātā režīmā, izvērtējot nākamos soļus. Skaidro, ka šobrīd situācija attiecībā uz veselības novērtējumu nav strauji pasliktinājusies. Tiek sekots līdzi visu valstu pieredzei, dinamiski reaģēts uz šā brīža situāciju valstī.

**I.Gavare** turpina par jaunākajiem datiem – izmeklējumiem pagājušajā diennaktī, saslimušo skaitu. Saslimšanas gadījumi šobrīd ir samazinājušies. Saistībā ar šobrīd 30 inficētajiem cilvēkiem norāda, ka ir zināms, kur, kad, no kā šīs personas saslima, pagaidām situācija no kontaktpersonu informēšanas, apzināšanas viedokļa tiek pilnībā kontrolēta. Akcentē, ka epidemioloģiski bīstamākā lieta ir iekšējā transmisija, šobrīd Latvijā šādas situācijas nav.

**E.Siliņa** informē par pēdējiem diviem Ministru kabineta pieņemtajiem lēmumiem saistībā ar ārkārtējo situāciju, skaidro tajos iekļautos pasākumus, informē par paredzētajiem izņēmumiem. Atgādina, ka Saeima apstiprinās vai noraidīs šos lēmumus, bet tie ir spēkā no parakstīšanas brīža. Galvenais uzsvars, situācijai attīstoties, bija slēgt epidēmijas iespējamību, kas nāk ne no Latvijas, tādēļ pieņemts lēmums no otrdienas pārtraukt pasažieru starptautiskos pārvadājumus. Atgādina, ka visi, kas atgriežas no skartajām valstīm, joprojām 14 dienas saglabā pašizolāciju, tas ir ļoti būtiski.

**Z.Kalniņa-Lukaševica** iepazīstina ar situāciju no Ārlietu ministrijas viedokļa, problēmām un potenciālajiem risinājumiem.

**T.Linkaits** skaidro, ka satiksmes nozare ir ietekmēta, skaidro pieņemto lēmumu nepieciešamību un ietekmējošos faktorus. Informē, ka Satiksmes ministram ir iespēja izdarīt izņēmumus attiecībā uz pasažieru pārvadājumu izpildi, tiks izstrādāta kārtība, kādā veidā lēmumi tiek pieņemti, pārvadātāji tiks informēti. Lidosta no tehniskā viedokļa netiek slēgta, kravu lidojumi, tehniskie, militārie turpina notikt.

**S.Bole** informē, ka Iekšlietu ministrija komunicē ar kaimiņvalstu kolēģiem, lai visas valstis rīkotos kopīgi. Informē, ka no pirmdienas Pilsonības un migrācijas lietu pārvalde apkalpos iedzīvotājus tikai pēc pieraksta, kā arī sniegs e-pakalpojumus, kas jau šobrīd ir pieejami.

**N.Krapsis** skaidro, ka policija strādā paaugstinātas gatavības režīmā, arī vadības līmenī ir rīkojuši vairākas ārkārtas sanāksmes, izstrādājuši rīcības modeļus konkrētajai ārkārtas situācijai. Neskaidrie jautājumi tiek monitorēti.

**I.Ruskulis** iezīmē, ka robežsardze īstenos ierobežojumus, nodrošinās personu pārbaudi visās robežas šķērsošanas vietās. Tiek domāts arī par personāla drošību, ir dezinfekcijas līdzekļi, cimdi, sejas maskas.

**R.Znotiņš** ieskicē trīs galvenās lietas pēc vakardienas lēmuma: tiek pārtraukts visa veida mācību klātienes process; pārcelta centralizēto pārbaudījumu norise; pirmskolas izglītības iestādēm pieņemts lēmums par rekomendāciju un aicinājumu vecākiem nevest bērnus uz bērnudārziem. Bērnudārzi strādās dežūrrežīmā, kas nozīmē, ka ir atstāta iespēja atstāt bērnus to profesiju pārstāvjiem, kam tas primāri nepieciešams, piemēram, ārstiem, policistiem, robežssargiem.

**J.Miezainis** informē, ka ekonomikā situācija ir izaicinoša. Tieši skartajās nozarēs – tūrisms, izmitināšanas pakalpojumi – kritumi ir dramatiski. Tiek strādāts pie tā, kā stimulēt ekonomiku, palīdzēt uzņēmumiem. Skaidro saistībā ar 14. marta lēmuma projektu Ekonomikas ministrijai uzdotos uzdevumus, iezīmē potenciālos piedāvājumus un risinājumus.

**D.Kauliņš** papildina, ka vēl viens uzdevums, kas noteikts, ir Ekonomikas ministrijai apkopot informāciju par ārvalstu tūristiem, lai iegūtu labāku priekšstatu par esošo situāciju.

**R.Kronbergs** informē, ka, pamatojoties uz Ministru kabineta rīkojumu, Tieslietu ministrija ir izdevusi savu rīkojumu par ierobežojumiem un rekomējošajiem pasākumiem, arī nozares institūcijām ir uzdots šādus rīkojumus izdot. Informē par nozares institūciju sanāksmēm – bijušajām un plānotajām, turpmāko darba plānošanu un organzāciju.

**J.Rancāns** vaicā Juridiskā biroja viedokli par komisijas sagatavoto Saeimas lēmuma projektu.

**D.Meistere** informē, ka lēmuma projekts atbilst prasībām. Atgādina par lēmuma pieņemšanas procedūru.

**J.Jurašs** vaicā par Latvijas iedzīvotājiem, kas šobrīd atrodas ārpus valsts un viņu iespēju atgriezties, tai skaitā tūroperatoru iesaisti.

**J.Miezainis** atbild, ka, ņemot vērā 14. marta lēmumu, cilvēki līdz otrdienai var atgriezties normālā kārtībā. Problēma, ka arī citas valstis pieņem mērus, līdz ar to nevar garantēt, ka cilvēki varēs brīvi izceļot cauri pa sauszemi. Jāņem vērā, ka saistoši ir ne tikai mūsu, bet arī citu valstu lēmumi.

*J.Jurašs, D.Kalniņš, J.Miezainis diskutē par tūroperatoru iesaisti cilvēku atgriešanā.*

**Z.Kalniņa-Lukaševica** papildina, ka Ārlietu ministrija aicina cilvēkus maksimāli meklēt risinājumus, lai šajās divās dienās paspētu atgriezties Latvijā. Ir sazinājušies ar tūroperatoriem, tūroperatori meklē risinājumus, ir iesaistīti. Galvenais – cilvēkiem, kam neizdodas pašiem rast risinājumus, lūgums reģistrēties konsulārajā reģistrā.

**J.Jurašs** vaicā par sejas masku, dezinfekcijas līdzekļu pieejamību veselības aprūpes personālam.

**A.Valdmane** skaidro šībrīža situāciju slimnīcās, norāda, ka šobrīd individuālie aizsardzības līdzekļi ir. Tiek risinātas problēmas, ir laba sadarbība saistībā ar individuālo aizsardzības līdzekļu piegādi. Tā kā uz šīs situācijas rēķina pieaug individuālo aizsardzības līdzekļu cenas, visdrīzāk tiks lūgta palīdzība no Ekonomikas ministrijas, tas ir arī finansiāls izaicinājums veselības aprūpes nozarei.

**J.Miezainis** informē, ka ir bijusi tikšanās ar nozarēm. Skaidro situāciju saistībā ar izejvielu nodrošināšanu, potenciālajiem risinājumiem dezinfekcijas līdzekļu nodrošināšanai.

**E.Šnore** vaicā par roku dezinfekciju pie veikaliem, maksājumu kartes izmantošanu pie kases.

**J.Miezainis** atbild, ka konceptuālajā sadaļā šāda lieta ir paredzēta. Ir detalizēts dažādu jomu apkopojums, ko ministrija pārrunās ar nozari, iezīmē daļu no plānotajiem risinājumiem un rekomendācijām.

**I.Gavare** papildina par sejas maskām – tās rekomendē vilkt tiem, kas ir saslimuši.

*E.Šnore un I.Gavare diskutē par no ārvalstīm atbraukušajiem iedzīvotājiem, viņu un viņu ģimenes locekļu pašizolāciju.*

*E.Šnore, I.Gavare, R.Kronbergs diskutē par karti, kurā atainoti reģioni ar saslimušajiem cilvēkiem.*

**R.Bergmanis** pauž sašutumu par Civilās aizsardzības plānu, kurš līdz šim nav ticis pieņemts.

*R.Bergmanis un Z.Kalniņa-Lukaševica diskutē par ārvalstīs esošo valstspiederīgo skaitu, apzinātajiem cilvēkiem, vēstniecību darbu šajās dienās.*

*R.Bergmanis. E.Siliņa, R.Znotiņš diskutē par rīkojuma punktu 4.5. saistībā ar releģisko organizāciju pulcēšanās aizliegumiem, kā arī par rīkojuma punktu 4.20.*

*R.Bergmanis un R.Znotiņš diskutē par risku mazināšanu bērnudārzos.*

*R.Bergmanis, E.Siliņa, I.Gavare diskutē par situācijas attīstību, tālruņa numuru izveidi.*

*M.Staķis, J.Miezainis, A.Valdmane diskutē par dezinfekcijas līdzekļiem un to pieejamību.*

*A.Latkovskis un R.Kronbergs diskutē par rīkojuma punktu Nr. 4.10 – priekšlikumu no Probācijas dienesta saistībā ar elektronisko uzraudzību.*

**E.Šnore** vaicā par sejas maskām un to efektivitāti.

**I.Gavare** skaidro, ka uzstādījums ir – ja esi slims, maskai jābūt. Valstīs, kur ir iekšējā transmisija, kur nav skaidra infekcijas izplatība, tur maskas liek visi, lai visiem drošāk, jo nezina, kurš var būt slims. Atgādina rekomendācijas saistībā ar masku nēsāšanu.

**J.Rancāns** vaicā, cik ilgi vīruss dzīvo cilvēka organismā.

**I.Gavare** komentē, ka pamatā ir 2-14 dienu inkubācijas periods. Atgādina, ka vīruss pasaulē ir no 2019. gada decembra beigam, tas ir jauns. Izrādījās agresīvs izplatības ziņā, pastav iespēja, ka ir lietas, ko mēs nezinām.

**J.Jurašs** aicina Ārlietu ministriju palielināt iespēju sazināties pa informatīvajiem tālruņiem, jo zināms, ka ir cilvēki, kuriem nav izdevies sazvanīt.

**LĒMUMS:**

* Atbalstīt Saeimas lēmuma projektu “Par Ministru kabineta 2020. gada 13.marta rīkojumu Nr.104 “Grozījums Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu”” un Ministru kabineta 2020. gada 14. marta rīkojumu Nr.105 “Grozījumi Ministru kabineta 2020. gada 12. marta rīkojumā Nr.103 “Par ārkārtējās situācijas izsludināšanu””;
* lūgt Saeimas Prezidiju sasaukt Saeimas ārkārtas sēdi š.g. 16. martā un iekļaut tajā komisijas sagatavoto lēmuma projektu.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Sēdi protokolēja K.Bumbiere